钦定古今图书集成/明伦汇编/官常典/第457卷 > 黄盖
## 钦定古今图书集成/明伦汇编/官常典/第457卷 > 黄盖

按《吴志》本传：“盖字公覆，零陵泉陵人也。初为郡吏，察
孝廉，辟公府。孙坚举义兵，盖从之。坚南破山贼，北走
董卓，拜盖别部司马。坚薨，盖随策及权，擐甲周旋，蹈
刃屠城，诸山越不宾，有寇难之县，辄用盖为守长。石城县吏特难检御，盖乃署两掾，分主诸曹，教曰：‘令长
不德，徒以武功为官，不以文吏为称。今贼寇未平，有
军旅之务，一以文书委付两掾，当检摄诸曹，纠擿谬
误。两掾所署，事入诺出，若有奸欺，终不加以鞭杖。宜
各尽心，无为众先’。”初皆怖威，夙夜恭职。久之，吏以盖
不视文书，渐容人事，盖亦嫌外懈怠，时有所省，各得
两掾不奉法数事，乃悉请诸掾吏赐酒食，因出事诘
问，两掾辞屈，皆叩头谢罪。盖曰：“前已相敕，终不以鞕
杖相加，非相欺也。”遂杀之，县中震栗。后转春谷长，寻
阳令，凡守九县，所在平定。迁丹阳都尉，抑彊扶弱，山
越怀附。盖姿貌严毅，善于养众，每所征讨，士卒皆争
为先。建安中，随周瑜拒曹公于赤壁，建策火攻，语在
《瑜传》。拜武锋中郎将。武陵蛮夷反乱，攻守城邑，乃以
盖领太守。时郡兵才五百人，自以不敌，因开城门。贼
半入，乃击之，斩首数百，馀皆奔走，尽归邑落，诛讨魁
帅，附从者赦之。自春讫夏，寇乱尽平。诸幽邃巴醴由
诞、邑侯君长，皆改操易节，奉礼请见，郡境遂清。后长
沙益阳县为山贼所攻，盖又平讨，加偏将军。病卒于
官。盖当官决断，事无留滞，国人思之。及权践祚，追论
其功，赐子柄爵“关内侯。”